**Obrazloženje**

**Nacrta Odluke o socijalnoj skrbi Općine Sirač**

Odlukom o socijalnoj skrbi Općine Sirač utvrđuju se prava iz socijalne skrbi koja osigurava Općina Sirač, a propisana su zakonom kojim se uređuje socijalna skrb, te prava iznad standarda propisanih Zakonom, uvjeti i način njihova ostvarivanja, korisnici socijalne skrbi i postupak za ostvarivanje istih.

Odlukom o socijalnoj skrbi utvrđuju se prava i pomoći iz socijalne skrbi, kako slijedi:

1. naknada za troškove stanovanja

2. pravo na troškove ogrjeva

3. jednokratna pomoć

4. pravo na sufinanciranje i financiranje toplog obroka učenicima osnovne škole,

5. pomoć za podmirenje pogrebnih troškova socijalno ugroženih građana,

6. pravo na jednokratnu pomoć za rođenje djeteta,

7. pomoć za jednoroditeljsku obitelj,

8. pomoć za djecu s teškoćama u razvoju,

9. pomoć umirovljenicima,

10. pomoć starijim osobama bez osobnog prihoda

11. stipendiranje učenika i studenata Općine Sirač.

Prava i pomoći utvrđene Odlukom osiguravaju se hrvatskom državljaninu koji ima prebivalište na području Općine Sirač i državljaninu zemalja članica Europske unije koji ima stalno boravište na području Općine Sirač.

Iznimno, pravo na pomoć za stanovanje osigurava se i strancima i osobama bez državljanstva sa stalnim boravkom u Općini Sirač.

Odluka o socijalnoj skrbi Općine Sirač predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta Odluke o socijalnoj skrbi Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Odluke o socijalnoj skrbi Općine Sirač uputit će se na donošenje Općinskom vijeću Općine Sirač.